BEGRUNDELSE

1.BAGGRUND FOR FORSLAGET

•Forslagets begrundelse og formål

I løbet af de første ti uger af den russiske invasion af Ukraine, der begyndte den 24. februar 2022, har mere end fem millioner mennesker forladt Ukraine. De er flygtet fra den væbnede konflikt og har søgt tilflugt i nabolandene, hovedsagelig i Den Europæiske Union. EU konstaterede allerede den 4. marts 2022, at der var tale om en massetilstrømning af fordrevne personer fra Ukraine, og tilbød midlertidig beskyttelse af de fordrevne. I Rådets gennemførelsesafgørelse (EU) 2022/382 af 4. marts 2022 fastsættes de kategorier af personer, der er berettiget til midlertidig beskyttelse eller tilstrækkelig beskyttelse i henhold til national ret. Midlertidig beskyttelse indebærer retten til at få udstedt en opholdstilladelse for hele beskyttelsens varighed og til at få adgang til bl.a. bolig, skoler, sundhedspleje og job. En opholdstilladelse udstedt af en medlemsstat giver ret til at rejse inden for Unionen i 90 dage inden for en periode på 180 dage.

Et kørekort øger kørekortindehaverens mobilitet og letter dagligdagen, da det giver mulighed for at føre motorkøretøjer på offentlige veje. I denne sammenhæng fremmer det deltagelse af personer, der er omfattet af midlertidig beskyttelse eller tilstrækkelig beskyttelse i henhold til national ret, i økonomiske og sociale aktiviteter i deres nye miljø.

I henhold til artikel 41 i konventionen om vejtrafik, der blev indgået i Wien i 1968 (i det følgende benævnt "Wienerkonventionen"), skal hver kontraherende part på visse betingelser anerkende de nationale og/eller internationale kørekort, der er behørigt udstedt i en anden kontraherende part. Ukraine og 23 medlemsstater har ratificeret Wienerkonventionen og anvender dens bestemmelser i deres indbyrdes forbindelser, Spanien har imidlertid ikke ratificeret Wienerkonventionen, mens Cypern, Malta og Irland ikke er parter i den.

Reglerne og procedurerne for anerkendelse og ombytning af kørekort fra tredjelande varierer fra medlemsstat til medlemsstat og afhænger bl.a. af de specifikke bestemmelser i deres nationale lovgivning eller i de eksisterende bilaterale aftaler mellem medlemsstaterne og det pågældende tredjeland. For så vidt angår personer, der er omfattet af midlertidig beskyttelse eller tilstrækkelig beskyttelse i henhold til national ret, og som har et gyldigt kørekort udstedt af Ukraine, bør der fastsættes harmoniserede rammer for anerkendelse af kørekort på Unionens område for hele den midlertidige beskyttelses varighed.

Som hovedregel bør personer, der er omfattet af midlertidig beskyttelse eller tilstrækkelig beskyttelse i henhold til national ret, og som er i besiddelse af et gyldigt kørekort udstedt af Ukraine, kunne anvende deres kørekort på EU's område, så længe den midlertidige beskyttelse varer. I betragtning af beskyttelsens midlertidige karakter bør det ikke være nødvendigt at kunne ombytte ukrainske kørekort til kørekort udstedt af en medlemsstat. Dette vil i høj grad lette byrden for medlemsstaternes kompetente myndigheder, da de ellers potentielt skulle ombytte millioner af ukrainske kørekort. Samtidig vil personer, der er omfattet af midlertidig beskyttelse eller tilstrækkelig beskyttelse i henhold til national ret, ikke straks skulle bestå endnu en teoretisk og/eller praktisk køreprøve – som ofte finder sted på et fremmedsprog – og/eller skulle gennemgå lægeundersøgelser i den medlemsstat, hvor de har deres midlertidige bopæl.

I overensstemmelse med Wienerkonventionen om vejtrafik kan de kontraherende parter kræve, at indehaveren af et kørekort, der er udstedt af en anden kontraherende part, har et internationalt kørekort (i et harmoniseret format) ud over det nationale kørekort. Praksis varierer fra medlemsstat til medlemsstat i denne henseende, og navnlig kræves der ofte internationalt kørekort fra indehavere af ukrainske kørekort i nogle medlemsstater, når de nationale kørekort kun er skrevet med kyrilliske bogstaver, hvorimod dette ikke er tilfældet i andre medlemsstater. Så længe der er krig i Ukraine, vil det være nærmest umuligt for indehavere af ukrainske kørekort at få et internationalt kørekort udstedt af de kompetente ukrainske organer. Personer, der nyder midlertidig beskyttelse eller tilstrækkelig beskyttelse i henhold til national ret, bør derfor undtages fra kravet om at være i besiddelse af et internationalt kørekort sammen med deres ukrainske, i det som minimum så længe den midlertidige beskyttelse varer. Der bør heller ikke kræves en bekræftet oversættelse af de eksisterende ukrainske kørekort under de nuværende ekstraordinære omstændigheder, da dette kan være dyrt og vil medføre yderligere udgifter for personer, der muligvis har mistet alle deres opsparede midler i forbindelse med flugten fra deres land. Desuden er der kun få autoriserede oversættere uden for store byer i EU, og bekræftede oversættelser kræver ofte, at man personligt forelægger de originale dokumenter.

Tilsvarende overvejelser gør sig gældende for bus- og lastbilchaufførers kvalifikationsbeviser. Sådanne kvalifikationsbeviser har normalt en administrativ gyldighed på højst fem år i overensstemmelse med direktiv 2003/59/EF, som Ukraine allerede har indført for førere, der udfører internationale transporter. I lyset af situationen bør kvalificerede erhvervschauffører, der som følge af krigen er flygtet fra Ukraine, have tilstrækkelig adgang til økonomiske aktiviteter i EU. Med henblik på at finde løsninger, der kan sikre en effektiv harmoniseret gennemførelse af de relevante bestemmelser i dette forslag, vil Kommissionen organisere udveksling af synspunkter om de nationale regler, som medlemsstaterne har vedtaget, med de eksperter, der er udpeget i medfør af artikel 11a, stk. 4, i direktiv 2003/59/EF.

Som skitseret i handlingsplanen om solidaritetsbaner mellem EU og Ukraine og i betragtning af situationen, bør adgangen for erhvervschauffører fra Ukraine til beskæftigelse i Den Europæiske Union lettes ved at fastlægge specifikke regler for udstedelse af kvalifikationsbeviser til ukrainske erhvervschauffører. På baggrund af den generelle mangel på lastbilchauffører bør alternative logistiske forbindelser mellem EU og Ukraine og Ukraines fortsatte adgang til landets eksportmarkeder styrkes som en reaktion på den nuværende blokade af landets havne ved Sortehavet.

Kørekort og kvalifikationsbeviser har normalt en begrænset gyldighedsperiode. Så længe der er krig i Ukraine, vil Ukraine dog sandsynligvis ikke være i stand til at sikre den administrative støtte, der er nødvendig for at foretage en individuel fornyelse af disse dokumenter. I denne ekstraordinære situation vil den ukrainske regering kunne beslutte at forlænge gyldigheden af disse dokumenter. Ukraine bør i givet fald informere Unionen og medlemsstaterne om sådanne forlængelser på passende vis. Medlemsstaterne bør anerkende en forlænget gyldighed af ukrainske kørekort ud over deres administrative gyldighedsperiode, der som minimum varer indtil udløbet af perioden med midlertidig beskyttelse.

Flugten fra krig medfører ofte tab eller tyveri af vigtige dokumenter såsom kørekort eller kvalifikationsbeviser, eller at disse dokumenter bliver efterladt i krigszonen, uden at der er umiddelbar mulighed for at få dem tilbage. I sådanne tilfælde bør medlemsstaterne på grundlag af kontrol i f.eks. i Ukraines nationale elektroniske kørekortregister kunne udstede midlertidige kørekort, der erstatter de oprindelige kørekort, så længe den midlertidige beskyttelse varer. Det ville lette sådanne skridt, hvis medlemsstaternes kompetente myndigheder havde adgang til det ukrainske kørekortregister. Er der ikke mulighed for at kontrollere ægtheden af oplysningerne fra de fordrevne personer, bør medlemsstaterne nægte at udstede sådanne midlertidige førerdokumenter. Desuden er der ifølge det ukrainske ministerium for digital omstilling blevet udstedt næsten 5,7 mio. kørekort via den mobile borgerportals applikation DIIA ("handling" på ukrainsk). DIIA giver mulighed for udstedelse og kontrol af elektroniske dokumenter og levering af offentlige tjenester. Selv om DIIA-applikationen ikke er i overensstemmelse med ISO-standard 18013-5 om mobile kørekort, der blev offentliggjort i september 2021, giver den mulighed for at kontrollere førerrettigheder med relevans for den ekstraordinære situation, som behandles i denne forordning.

Endelig omhandler bestemmelserne i denne forordning ekstraordinære omstændigheder og fastsætter undtagelser, som ikke bør gælde under normale omstændigheder. Det er derfor særlig vigtigt, at håndhævelsen af denne forordning ikke bidrager til at bringe trafikanter og fodgængere i fare ved at tillade personer, der ikke er i stand til det, at køre på vejene i EU. Medlemsstaternes kompetente myndigheder bør i den forbindelse gennemføre passende foranstaltninger med henblik på at bekæmpe svig og forfalskning.

• Sammenhæng med de gældende regler på samme område

Bestemmelserne i den foreslåede forordning supplerer de eksisterende EU-regler om kørekort (Europa-Parlamentets og Rådets direktiv 2006/126/EF af 20. december 2006 om kørekort og om grundlæggende kvalifikationskrav og efteruddannelseskrav for førere af visse køretøjer, der benyttes til godstransport eller personbefordring ad vej (direktiv 2003/59/EF). Ingen af de to direktiver indeholder fælles regler om anerkendelse af relevante dokumenter udstedt af tredjelande. En sådan fælles ramme er imidlertid nødvendig i den konkrete ekstraordinære situation, der er opstået som følge af Ruslands uprovokerede og uberettigede militære aggression mod Ukraine, da den vil give mulighed for en administrativ tilgang, der minimerer den bureaukratiske byrde og samtidig sikrer trafiksikkerheden i hele Unionen.

•Sammenhæng med Unionens politik på andre områder

Dette forslag supplerer EU-reglerne om midlertidig beskyttelse af fordrevne personer, navnlig Rådets gennemførelsesafgørelse (EU) 2022/382 af 4. marts 2022 om konstatering af massetilstrømning af fordrevne personer fra Ukraine som omhandlet i artikel 5 i direktiv 2001/55/EF. Deri konstateres for første gang, at der er tale om massetilstrømning til Unionen af fordrevne personer, der har måttet forlade Ukraine som følge af en væbnet konflikt, i overensstemmelse med Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf. Forslaget giver de fordrevne personer mulighed for at anvende de dokumenter, der kræves for at føre motorkøretøjer på EU's offentlige vejnet og for at udføre erhvervsmæssig kørsel, og fremmer dermed de fordrevne personers økonomiske og sociale integration. Dette forslag indeholder også visse mindre undtagelser fra direktiv 2003/59/EF og direktiv 2006/126/EF, som imødekommer de særlige behov i denne situation.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET